Camelia Malik

Camelia Malik (èlahèraghi tangghâl 22 April 1955) èngghi panèka sorang penyanyè ḍangḍut tor aktris sè katoronan ḍâri bhângsa Inḍonèsia. Salèrana èsebbhut kalabân "Ḍiva Ḍangḍut Jaipong". Hal panèka karana tari jaipongan dhâddhi ciri khassâ nalèkana salèrana abhâkta laghu ḍangḍut. Mia jhughân tamaso' alè' kabellun ḍâri musisi Ahmad Albar karana èbhuna sè asma èpon Faruda Al Hasni sabbelunna akabin sareng ramana ampon ngaghunghè pottrra ḍâri kabinan sè jhungghâlluân. Salèrana makalowar singgel lu-ghâlluna "Colak-Colèk" è taon 1970.Panditio Rayendra. "Profil Camelia Malik Penyanyi Dangdut Senior yang Populer Lewat Lagu Colak-colek dan Tari Jaipong". Liputan 6. 2021-10-14. Aksès 2025-12-31.

 Karèr 

 Awwâl karèr 
Mia rajâ è ḍâlem lingkungan dhunnyana filem. Ramana, Djamaludin Malik èngghi panèka sorang tokoh filem Inḍonèsia sè ngaghungè perusahaan filem. Cakancana ramana akadhi Asrul Sani, Usmar Ismail, Fifi Young, sareng Chitra Dewi, segghut akompol è compo'on ramana. Mia molaè amaèn filem è bâkto ghi' aomor 16 taon. Filem lu-ghâlluna èmaènaghi asareng Rachmat Kartolo èngghi panèka Ratna.

Awwâl karèrra artis sè katoronan Minang-Jhâbâ-Sunda-Arab-Bâlândhâ-Jèrman panèka amolaè karèr è biḍang anyanyè è awwâl taon 1970 nalèkana rakana (è bâkto panèka) Reynold Panggabean, matabâr kaangghuy anyanyè laghu gubahanna, "Colak-colèk". Laghu lu-ghâlluna Mia sanget suksès tor maongghâ nyamana asareng penyanyè top ḍangḍut sè laèn, akadhi Rhoma Irama, Muchsin Alatas, Elvy Sukaesih, Rita Sugiarto, sareng Ellya Khadam. È bâkto ka'rowa, musik ḍangḍut sè mètorot sabâgiyân orèng tamaso' "Musik sè Ngadhisa" molaè èkasennengngè sareng maghârsarè tamaso' maghârsarè Jeppang tor Amèrika Serikat. Hal ka'rowa visa èbhukteaggu nalèkana salèrana tampil è ḍâlem acara Live Show Camelia Malik è Shibuya Seed Hall, Tokyo, Jeppang. "Ampon lahèr Musik se Anyar", dhâbuna rèng-orèng Jeppang kalabân ranyèng, sambi aghuli bhâdhânna arassa'aghi musik ḍangḍut. Sami jhughân è kotta San Fransisco, Los Angeles, sareng New York 

 Karèrra è Ḍâlem Anyanyè 
Suksessa Album Colak-Colèk makowat posisna Mia mènangka penyanyè ḍangḍut. Sampè' laghu Colak-Colèk ngaollè penghargaan ḍâri Pusat Panerrangan ABRI. Mia pas tampil anyanyè laghu kasebbhut è Istora Senayan Jakarta. Salèrana tampil sareng Hetty Koes Endang, Elvy Sukaesih sareng pan-saponapan penyanyè sè ampon lebbi ghâllu èkennal. Mia pernah èpèlè mènangka biduanita Melaju paleng èkennal è taon 1978-1981.

Album-album Mia saterrossa è antaran Raba-raba, Ceplas-ceplos, Gengsi Dong, Wakuncar, Murah Meeiah, tor Colak Colèk II. Album kasebbhut suksès è pasaraghi, sampè' bânynya' sè èpadhâddhi filem. Salaèn aktif alatè vokal tor gaya nalèkana è pagghung, Mia jhughân terros ajhâr è dâlem hal sè pernah èajhâri, èngghi panèka filem.  Kamampowan aktingnga Mia jen lèbur karana bhântowan ḍâri sutraḍara-sutraḍara sè ngajhâri è ḍâlem filem sè è bintangè, otamana sutraḍara Nawi Ismail.

È dâlem parjhâlânan karèrra, Mia pernah tampil dâlem Fèstival Dhunnya Melaju Dhunnya Islam (DMDI) è Pangkal Pinang è akhèr taon 2003. Salèrana jhughân ampon akolaborasi sareng bânynya' musisi tor penyanyè ḍangḍut èantarana Evie Tamala, Iis Dahlia, Rhoma Irama, Ahmad Albar, Muchsin Alatas, Elvy Sukaesih, Rita Sugiarto sareng sè laènna. Mia sempet pan-saponapan kalè aghâbây tembang dhibi' sè ngèba salèrana narèma penghargaan mènangka orèng sè nolès laghu sè palèng saè vèrsi Anugrah Ḍangḍut TPI è taon 1999.

 Sombher